****

**DECLARACIÓ DEL DIA INTERNACIONAL**

**DE LA CIUTAT EDUCADORA**

Amb motiu de la celebració del Dia Internacional de la Ciutat Educadora proposem la **lectura pública** de la següent Declaració:

Com a municipi membre de l'Associació Internacional de Ciutats Educadores, avui, en el Dia Internacional de la Ciutat Educadora, m’adreço a vosaltres per compartir que ja som prop de 500 governs locals, de 28 països, que apostem per l'educació com a motor de transformació social.

Amb el lema *“La Ciutat Educadora com a laboratori d’aprenentatges, ciutadania i transformació social”*, volem posar de manifest el paper clau que juga el nostre municipi com a aula viva d'aprenentatges i laboratori d'experimentació. A cada racó dels nostres barris, la cultura, la història i el coneixement, les vivències i les relacions humanes s'entrellacen, creant un teixit ric en oportunitats per aprendre.

En el preàmbul de la Carta de Ciutats Educadores, amb la qual estem fermament compromesos, diu: *“A la Ciutat Educadora, l’educació transcendeix els murs de l’escola per a impregnar tota la ciutat. Es tracta d’una educació ciutadana, on totes les administracions assumeixen la seva responsabilitat d’educar i transformar la ciutat en un espai de respecte a la vida i la diversitat”.*

**[NOM DE L'AJUNTAMENT**] es compromet a que cada intervenció urbana, cada equipament, cada programa i servei municipal esdevinguin eines educatives que ens il·lustrin sobre la nostra història, la nostra cultura, els nostres valors i sobre la importància de tenir cura de la vida i del nostre planeta.

Així mateix, en un entorn tan canviant com l'actual, ens comprometem a fomentar una ciutadania reflexiva moguda pel desig de saber-ne més i de continuar aprenent, una ciutadania que qüestioni el que l'envolta, es faci preguntes i cerqui respostes. En un clima on cada persona se senti respectada i tingui l'oportunitat de participar i contribuir a construir i mantenir el bé comú, més enllà dels seus propis interessos.

Aquest Dia Internacional de la Ciutat Educadora 2024 és una ocasió per celebrar conjuntament els nostres avenços i per reflexionar sobre els reptes que encara hem d'afrontar. Els nostres carrers, places, parcs i equipaments educatius, culturals i esportius no són simples espais físics; són llocs de trobada on es teixeixen relacions humanes. La trobada i la convivència entre persones de diverses cultures i generacions enriqueixen la vida comunitària. Per això, cal afavorir-la. En aquest mosaic de diferències, trobem l'oportunitat de conèixer-nos, aprendre els uns dels altres, de respectar-nos, créixer i construir una ciutat inclusiva, solidària i responsable que no deixi ningú enrere.

Unint les nostres veus en aquesta celebració mundial, les Ciutats Educadores reivindiquem el paper crucial que exercim els governs locals en l'educació d'una ciutadania capaç de generar els canvis que la humanitat necessita. Perquè quan ens eduquem, no només ens formem com a persones, sinó que construïm comunitats més resilients, on les noves situacions esdevenen oportunitats per aprendre i millorar.

**[NOM DE L'AJUNTAMENT]** vol parlar alt i clar d'educació i, per això, se suma a aquesta celebració, reafirmant el seu compromís com a Ciutat Educadora. Ens comprometem a continuar creant sinergies entre els diferents departaments municipals i amb els diferents agents educatius locals perquè [NOM DEL MUNICIPI] sigui un veritable laboratori d’aprenentatges, ciutadania i transformació social.

Feliç Dia Internacional de la Ciutat Educadora!